14 Malebana le kafa thapelo e thusang ka teng, akanya ka sekai sa magolegwa a mararo a a neng a ithuta boammaaruri jwa Baebele a le mo kgolegelong mme ba nna baboledi ba ba sa kolobediwang. Ka gonne go ne go nnile le tiragalo nngwe ya tirisodikgoka, magolegwa otlhe mo kgolegelong eo a ne a beelwa dithibelo tse di oketsegileng. Seo se ne sa dira gore ba simolole go tsuologa. Magolegwa a ne a swetsa ka gore morago ga dijo tsa mo mosong mo letsatsing le le latelang, ba ne ba tla dira boganana ka go gana go busa dijana tse ba neng ba jela mo go tsone. Jaanong baboledi ba bararo ba ba sa kolobediwang ba ne ba le mo bothateng. Fa ba ne ba ka nna le seabe mo botsuoloding joo, ba ne ba tla bo ba sa ikobele kgakololo ya ga Jehofa e e mo go Baroma 13:1. Fa ba ne ba ka se nne le seabe mo go jone, magolegwa a a galefileng a ne a tla ipusolosetsa mo go bone ka tsela nngwe.